Document ID: 31978R1972

KOMISSION ASETUS (ETY) N:o 1972/78,
annettu 16 päivänä elokuuta 1978,
enologisia käytäntöjä koskevista yksityiskohtaisista säännöistä
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon viinikaupan yhteiseksi järjestämiseksi säädetyistä lisäsäännöksistä 28 päivänä huhtikuuta 1970 annetun neuvoston asetuksen (ETY) N:o 816/70(1), sellaisena kuin se on viimeksi muutettuna asetuksella (ETY) N:o 1861/78(2), ja erityisesti sen 26 c artiklan 6 kohdan ja 28 a artiklan 2 kohdan,
ottaa huomioon määritetyillä alueilla tuotettuja laatuviinejä koskevista erityissäännöksistä 28 päivänä huhtikuuta 1970 annetun neuvoston asetuksen (ETY) N:o 817/70(3), sellaisena kuin se on viimeksi muutettuna asetuksella (ETY) N:o 2211/77(4), ja erityisesti sen 10 b artiklan 4 kohdan,
ottaa huomioon yhteisössä tuotetuista kuohuviineistä, jotka määritellään asetuksen (ETY) N:o 816/70(5) liitteessä II olevassa 12 kohdassa, 18 päivänä marraskuuta 1974 annetun neuvoston asetuksen (ETY) N:o 2893/74, sellaisena kuin se on viimeksi muutettuna asetuksella (ETY) N:o 1679/77(6), ja erityisesti sen 12 artiklan 4 kohdan ja 16 artiklan 4 kohdan,
ottaa huomioon asetusta (ETY) N:o 816/70 täydentävistä uusista enologisista käytännöistä ja käsittelyistä 19 päivänä heinäkuuta 1977 annetun neuvoston asetuksen (ETY) N:o 1678/77(7) ja erityisesti sen 6 artiklan,
sekä katsoo, että
näiden enologisia käytäntöjä ja käsittelyjä koskevien uusien säännösten täyden soveltamisen mahdollistamiseksi 1 päivästä syyskuuta 1978 on tarpeen antaa asianmukaiset tarkennukset sisältävät yksityiskohtaiset säännöt,
asetuksen (ETY) N:o 1678/77 6 artiklassa säädetään mahdollisuudesta toteuttaa siirtymätoimenpiteet, jotka ovat tarpeen tässä asetuksessa säädettyyn järjestelmään siirtymisen helpottamiseksi; tätä mahdollisuutta olisi hyödynnettävä, jotta eräissä yhteisön maissa perinteisesti käytettyjä tiettyjä aineita varastossa pitävät toimijat välttyisivät huomattavilta aineellisilta vahingoilta ja jotta mahdollistettaisiin kolmansien maiden enologisten käytäntöjen ja käsittelyjen perinpohjainen tarkastelu niiden vertaamiseksi yhteisön säännöksissä tarkoitettuihin käytäntöihin ja käsittelyihin, ja
tässä asetuksessa säädetyt toimenpiteet ovat viinin hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Viinit, jotka asetuksen (ETY) N:o 816/70 28 a artiklan mukaisesti eivät sovi nautittavaksi, eivät saa olla ilman laillista perustetta tuottajan tai kauppiaan hallussa. Ne voidaan hävittää, mutta niitä ei voida siirtää muualle kuin tislaamoon, etikkavalmistamoon tai laitokseen, joka käyttää tai jalostaa niitä teollisesti.
Jäsenvaltiot voivat lisätä denaturointiainetta tai indikaattoriainetta edellisessä alakohdassa tarkoitettuihin viineihin niiden tunnistamisen helpottamiseksi.
2 artikla
Jäsenvaltiot voivat vaatia, että neutraalin kaliumnitraatin ja kaliumbikarbonaatin käyttö sallitaan ainoastaan silloin, kun jokainen näistä käsittelyistä tapahtuu sen jäsenvaltion viranomaisten virallisesti hyväksymän enologin tai teknisen asiantuntijan valvonnassa, jonka alueella yksi näistä käsittelyistä tapahtuu.
DL-viinihapon, kaliumferrosyanidin ja kalsiumfytaatin käyttö on sallittu ainoastaan niiden enologien tai teknisten asiantuntijoiden valvonnassa, jotka ovat sen jäsenvaltion viranomaisten hyväksymiä, joiden alueella yksi näistä käsittelyistä tapahtuu ja joiden vastuun edellytykset määrittää tarvittaessa kyseinen jäsenvaltio.
Kaliumferrosyanidikäsittelyn jälkeen viinin on sisällettävä rautajäämiä.
Kalsiumfytaattikäsittely rajoitetaan 8 grammaan hehtolitraa kohti, ja käsittelyn jälkeen viinin on sisällettävä rautajäämiä.
Säännökset ensimmäisessä ja toisessa kohdassa tarkoitettujen aineiden käytön valvonnasta ovat jäsenvaltioiden antamia.
3 artikla
Jäsenvaltioissa niiden luonnollisten henkilöiden, oikeushenkilöiden ja tuottajaryhmittymien, jotka pitävät hallussaan enologisista syistä seuraavia aineita:
- natriumaskorbaatti,
- ammoniumbikarbonaatti,
- kaliumkarbonaatti,
on tehtävä inventaario kyseisistä tuotteista 31 päivään elokuuta 1978 mennessä ja toimitettava se 15 päivään syyskuuta 1978 mennessä sen jäsenvaltion, jossa tällaisia tuotteita pidetään hallussa, nimeämälle toimivaltaiselle viranomaiselle.
Kyseiset jäsenvaltiot voivat näitä edellytyksiä noudattaen hyväksyä näiden tuotteiden kaupan pitämisen ja käytön viinivuoden 1978/1979 aikana.
4 artikla
Ennen 1 päivää syyskuuta 1978 tuotettuja viinejä voidaan tarjota ja toimittaa nautittavaksi edellä mainitun päivämäärän jälkeen, jos ne ovat yhteisön tai kansallisten ennen tuota päivämäärää voimassa olevien säännösten mukaiset. Näitä viinejä eivät koske asetuksen (ETY) N:o 816/70 26 a ja 26 c artiklan, asetuksen (ETY) N:o 817/70 10 b artiklan ja asetuksen (ETY) N:o 2893/74 12 ja 16 artiklan säännökset, joita sovelletaan vasta 1 päivästä syyskuuta 1978.
5 artikla
Komissio antaa kolmansien maiden ilmoitusten ja näiden maiden kanssa käytyjen keskustelujen perusteella, asetuksen (ETY) N:o 816/70 26 c artiklan 6 kohdan ensimmäisen luetelmakohdan mukaisesti, asetuksen niistä kolmansien maiden enologisista käytännöistä ja käsittelyistä, joita voidaan pitää vertailukelpoisina yhteisössä hyväksyttyjen käytäntöjen ja käsittelyjen kanssa.
6 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämän asetuksen säännöksiä sovelletaan kuitenkin yhteisön alueelta saatuihin viineihin 1 päivästä syyskuuta 1978.
Tämän asetuksen säännöksiä sovelletaan kolmansista maista tuotuihin viineihin vasta 1 päivästä tammikuuta 1979.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 16 päivänä elokuuta 1978.

Labels: 12
3
17